Ginger /Rogers | huiskok
Tag Archives: Ginger /Rogers
Gemmerkoekies goed ge-gemmer
Al was die goue era van groot musiek- en dansflieks verby teen die tyd wat ek my tande gesny het, dink ek aan Ginger Rodgers aan Fred Astaire se sy as ek die woord ‘gemmer’hoor. Ginger het vir dans gedoen wat gemmerkoekies vir die koekblik doen. Betowerend. Nooit skandalig en dekadent nie, maar tog vol chutzpah.
Ginger Rogers in gemmer getooi in die goue era van silwerdoeksterre
Maar eers dink ek aan my liefste gemmerkat Kerneels – tussen ons kattekroos die jong mannetjie. Kordaat. Vol vuur en altyd reg vir ‘n relletjie. Ek hou van gemmerkoekies ook so. Vol vuur en vol vlam. Nie speletjies-gemmerkoekies wat jou skaars laat proe wat sy pa en sy ma se herkoms is nie. Nee, as jy in ‘n gemmerkoekie byt, moet hy terugbyt.
Kerneels bak in die wintersonnetjie terwyl ek gemmerkoekies bak
My man hou van gemmerkoekies deurbros – krakerig met elke byt. Ek weer hou van ‘n effe gooeyrige binnekant. Donker van die molasse en baie speserye.
die lekkerte van gemmerkoekies bak is die mooigeit van die bestanddele en die lekkerte van Instagram
Daar’s natuurlik ‘n magdom lekker gemmerkoekie-resepte – party sweer by wonderpeper, ander dat daar naeltjies moet in. Jy kan selfs mosterdpoeier bysit vir nog byt. Met of sonder ingelegde gemmer. As ek met myne klaar is lyk dit so:
2 1/4 koppies koekmeelblom
2,5 ml neutmuskaat (ek rasper myne vars)
15 ml vars fyngerasperde gemmer
3/4 koppie ingelegde of gekristalliseerde gemmer in stukkies gesny
62,5 ml sonneblomolie
1/3 koppie swaelvrye molasse
Gewone witsuiker, vir rol
Verhit die oond tot 180 °C. Voer 2 bakplate met bakpapier uit.
Meng die meel, koeksoda, kaneel, naeltjies, gemmer, sout en peper goed saam in ‘n mengbak. In ‘n aparte mengbak klits die bruinsuiker, olie en molasse vir sowat 5 minute. (Gebruik ‘n elektriese klitser) Verlaag die spoed en voeg die eier by. Klits nog 1 minuut. Skraap die kante van die bak skoon met ‘n spatula en klits nog ‘n minuut. Voeg nou die droë bestanddele bietjie vir bietjie by terwyl die menger loop en klits nog 2 minute. Voeg die gekristalliseerde gemmer en die vars gemmer by. Meng deur. Gebruik ‘n roomysskepper om bolletjies deeg te skep. Vorm ronde bolletjies met die hand en druk die koekies effens plat. Rol die koekies aan albei kante in witsuiker, plaas op die bakplaat. Op hierdie punt kan jy die deeg sowat 25 minute in die yskas plaas, wat die koekies nog meer sal laat kraak as dit gebak word.
Bak 14 – 16 minute. Roteer die panne halfpad deur die baktyd. Die koekies sal krakerig bo-op lyk. Dis baie sag as dit uit die oond kom, maar die buitekant sal bros raak wanneer dit afkoel. Laat sowat 2 minute in die pan staan en plaas dan op die afkoelrak.
My behoorlik-gegemmerde gemmerkoekies duidelik tuisgemaak
*Laat die koekies behoorlik afkoel voor dit in lugdigte houer gepak word.
*As die koekies darem vir jou net te gemmerig is, los die vars gemmer en die gekristalliseerde gemmer uit.
*As jy die hitte verder wil opjaag, vermeerder die gemmer (fyn en vars) en voeg ook 2.5 ml mosterpoeier by.
*Vir ‘n heerlike grootmens-bederf, bedien die gemmerkoekies met camembert- of brie. Dis ook lekker met lemoenkonserf en ‘n glasie potketelbrandewyn.
Twitter: volg gerus my koskwetters by @huiskok en luister saam elke Vrydag op RSG om 9h15 wanneer ek en Francois op Huiskok Glanskok oor kos praat.
Tags: gebak, gemmer, gemmerkoekies, Ginger /Rogers, glanskok, huiskok, kaneel, naeltjies, neutmuskaat